98/611/EY, Euratom: Komission päätös, tehty 23 päivänä lokakuuta 1998, Euroopan tutkimusfoorumin perustamisesta (tiedoksiannettu numerolla K(1998) 3069) (ETA:n kannalta merkityksellinen teksti)



Virallinen lehti nro L 290 , 29/10/1998 s. 0061 - 0062



KOMISSION PÄÄTÖS, tehty 23 päivänä lokakuuta 1998, Euroopan tutkimusfoorumin perustamisesta (tiedoksiannettu numerolla K(1998) 3069) (ETA:n kannalta merkityksellinen teksti) (98/611/EY, Euratom) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon Euroopan atomienergiayhteisön perustamissopimuksen, sekä katsoo, että komissio tarvitsee avukseen käsittelemään tutkimuspolitiikan yleisiä kysymyksiä pohdinta-, keskustelu- ja lausuntoelimen, joka koostuu korkean tason henkilöistä, jotka edustavat tiedeyhteisöä, teollisuutta ja palvelualaa sekä käyttäjiä, järkiperäistämisen sekä teollisuuden ja tutkimuksen yhteisvaikutuksen voimistamisen vuoksi olisi korvattava kaksi olemassa olevaa komiteaa eli teollisuuden tutkimuksen ja kehityksen neuvoa-antava komitea (IRDAC) ja Euroopan tiede- ja teknologiakokous (ESTA) yhdellä elimellä, jolle annettaisiin nimeksi Euroopan tutkimusfoorumi; Euroopan tutkimusfoorumiin kuuluisi enintään 60 komission nimeämää jäsentä ja se jakautuisi kahteen suunnilleen yhtä suureen jaostoon, akateemis-tieteelliseen jaostoon sekä teollisuuden, palvelualan ja käyttäjien jaostoon, ja olisi perustettava Euroopan tutkimusfoorumi, määriteltävä sen tehtävät ja laadittava sen työjärjestys, ON PÄÄTTÄNYT SEURAAVAA: 1 artikla Perustetaan komission yhteyteen neuvoa-antava komitea, jäljempänä `Euroopan tutkimusfoorumi`. Foorumi on tutkimusta ja teknologista kehittämistä koskevan politiikan alalla toimiva pohdinta-, keskustelu- ja lausuntoelin. 2 artikla Foorumi käsittelee omasta aloitteestaan tai komission pyynnöstä strategisia kysymyksiä, jotka liittyvät tutkimusta, teknologista kehittämistä ja innovaatiota koskevan yhteisön politiikan suunnitteluun ja toteuttamiseen sekä yleisemmin Euroopan yhteistä etua koskevaan tiede- ja teknologiapolitiikkaan. Foorumi keskustelee näistä kysymyksistä ja voi antaa niistä komissiolle lausuntoja. 3 artikla 1. Foorumiin kuuluu enintään 60 jäsentä jäsenvaltioista ja puiteohjelmiin assosioituneista valtioista, ja näihin jäseniin lukeutuvat niiden komission perustamien asiantuntijaryhmien puheenjohtajat, jotka avustavat komissiota viidennen puiteohjelman avaintoimintoihin liittyvissä sisältöä ja suuntauksia koskevissa kysymyksissä. 2. Foorumin jäsenet edustavat tieteen ja teollisuuden eri aloja, ja se jakautuu kahteen suunnilleen yhtä suureen jaostoon: - akateeminen ja tieteellinen jaosto koostuu korkean tason tieteenharjoittajista sekä henkilöistä, jotka edustavat tiedeyhteisön eri osapuolia, erityisesti yliopistoja ja korkeakouluja sekä kansallisia ja eurooppalaisia tutkimusorganisaatioita, - teollisuuden, palvelualan ja käyttäjien jaosto koostuu korkean tason henkilöistä, jotka edustavat teollisuutta ja palvelualan yrityksiä (pk-yritykset mukaan luettuina), alan eurooppalaisia organisaatioita ja tutkimustulosten käyttäjien organisaatioita. 4 artikla Komissio nimeää foorumin ja sen molempien jaostojen jäsenet pätevyyteen ja kokemukseen perustuvien objektiivisten perusteiden mukaisesti, ja nimitykset ovat henkilökohtaiset. 5 artikla 1. Jäsenten toimikausi on kaksi vuotta. Toimikausi voidaan uusia kerran. Jos jäsen keskeyttää toimikautensa, hänen tilalleen nimetään uusi jäsen jäljellä olevan toimikauden ajaksi 4 artiklan säännösten mukaisesti. 2. Foorumin jäsenet jatkavat tehtävissään, kunnes heidän seuraajansa on nimetty tai heidän toimikautensa uusitaan. 3. Komissio nimeää kummallekin jaostolle niitä kuultuaan puheenjohtajan ja varapuheenjohtajan, jotka hoitavat tehtävää toimikautensa loppuun. 6 artikla Luettelo foorumin jäsenistä julkaistaan tiedoksi Euroopan yhteisöjen virallisessa lehdessä. 7 artikla 1. Kumpikin jaosto laatii oman toimintaohjelmansa tärkeinä pitämiensä kysymysten perusteella. Jaostot voivat antaa lausuntoja ja perustaa työryhmiä tutkimaan erityiskysymyksiä. 2. Jaostot voivat toteuttaa yhdessä tiettyjä toimia ja antaa lausuntoja yhdessä tai erikseen sekä perustaa yhteisiä työryhmiä tutkiakseen yhteisesti tärkeitä kysymyksiä. 3. Jaostot sovittavat toimintaohjelmansa tiiviisti yhteen niiden puheenjohtajista ja varapuheenjohtajista koostuvan puheenjohtajiston välityksellä. 4. Molemmat jaostot kokoontuvat yhteiseen täysistuntoon vähintään kerran vuodessa. Täysistuntojen puheenjohtajana toimii puheenjohtajiston tähän tarkoitukseen valitsema puheenjohtajiston jäsen. 8 artikla 1. Komission edustajat voivat osallistua foorumin, sen molempien jaostojen, työryhmien ja puheenjohtajiston työhön. 2. Foorumi voi kutsua käsiteltävässä asiassa erityisesti ansioituneita henkilöitä osallistumaan työhönsä asiantuntijana. Asiantuntijat osallistuvat ainoastaan niiden kysymysten käsittelyyn, joita varten heidät on kutsuttu kokoukseen. 3. Komissio antaa aineellista tukea foorumin toimintaa varten ja huolehtii molempien jaostojen sihteeristötehtävistä antamalla niiden käyttöön yhteisen sihteeristön. 9 artikla Foorumin jäsenten ja mahdollisten asiantuntijoiden suorittamista tehtävistä ei makseta korvausta. Komissio vastaa foorumin toimintaan ja erityisesti foorumin täysistuntoon liittyvistä sekä molempien jaostojen, työryhmien ja puheenjohtajiston kokouksiin liittyvistä matka- ja oleskelukuluista voimassa olevien hallinnollisten määräysten mukaisesti. 10 artikla Foorumi ja sen molemmat jaostot kokoontuvat pääsääntöisesti komission toimipaikassa tämän kutsusta. 11 artikla Foorumin käsittelemistä asioista ei äänestetä. Pyytäessään foorumin lausuntoa komissio voi asettaa määräajan, jonka kuluessa lausunto on annettava. 12 artikla Foorumin jäsenet eivät saa ilmaista tietoja, jotka he ovat saaneet foorumin, sen jommankumman jaoston, työryhmien tai puheenjohtajiston työssä, jos komissio ilmoittaa näille, että pyydetty lausunto tai esitetty asia on luonteeltaan luottamuksellinen, sanotun kuitenkaan rajoittamatta Euroopan yhteisön perustamissopimuksen 214 artiklan ja Euroopan atomienergiayhteisön perustamissopimuksen 194 artiklan määräysten noudattamista. Tällöin ainoastaan foorumin jäsenet ja komission edustajat osallistuvat kokouksiin. 13 artikla Kumotaan teollisuuden tutkimuksen ja kehityksen neuvoa-antavan komitean (IRDAC) perustamisesta tehty komission päätös 84/128/ETY ja Euroopan tiede- ja teknologiakokouksen (ESTA) perustamisesta tehty päätös 94/204/EY, Euratom. Tehty Brysselissä 23 päivänä lokakuuta 1998. Komission puolesta Édith CRESSON Komission jäsen